Folketing
2009-02-27

Enhedslisten er også meget positiv over for det her lovforslag, på trods af at det handler om at gennemføre et EF-servicedirektiv, som vi ikke er spor positive over for. Når vi er positive over for det her lovforslag, er det, fordi - og det synes jeg er rosværdigt - at embedsmænd og ministre har brugt deres kreative evner og talenter til at sikre sig, at de negative konsekvenser af at gennemføre servicedirektivet på det her område bliver begrænsede. Måske kunne man endda gå så vidt som til at sige, at den måde, hvorpå man her sikrer, at det bliver implementeret i det indre marked, som det så smukt står i lovforslaget, indebærer, at det ikke får nogen konsekvenser overhovedet. Og hvis man er i stand til at forhindre EF-direktiver i forbindelse med det indre marked i at få nogen betydning overhovedet, så er det godt arbejde, som vi gerne vil støtte. Vi støtter sådan set også det, at man sikrer, at der bliver et egentligt lovgrundlag for kompensationsordningen i forhold til blankbåndsordningen.